પટેલ બોલ્યા : ‘એમ વાત છે ? લે ત્યારે ખોદું….’ એમ કહી તેણે ઝડપથી ખોદ્યું. પટલાણીએ ઝટપટ માટી ભરી લીધી. પછી જોયું તો લોઢાનો દરવાજો દેખાયો. કડું એ દરવાજાનું હતું. પટલાણી આનંદમાં આવી ગયાં. તે કહે : ‘નક્કી આ દરવાજાની પાછળ ખજાનો છે. ઉઘાડો, ઉઘાડો, ઝટ દરવાજો ઉઘાડો….’ પણ દરવાજો એમ કંઈ ઊઘડે ? પટેલે ધક્કા માર્યા, દરવાજો ઊઘડ્યો નહીં, કડાને આમતેમ મરડ્યું, દરવાજો ઊઘડ્યો નહિ. ખૂબ ખૂબ ફાંફાં માર્યાં. દરવાજો ઊઘડ્યો નહીં. આથી પટેલને ચડી રીસ. તેણે તો દાંત ભીંસીને કડું ખેંચ્યું. ત્યાં તો કડડડ કડડડ અવાજ થયો ને દરવાજો ખૂલી ગયો.